《送高舜穆宰瑞安》
明代·吴俨

尝闻陶隐居，烧丹白云岭。所志在神仙，不落死生境。

至今岭边人，相传事幽屏。出门见县吏，退避匿形影。

君今往治之，顺俗须清静。勿求上官知，而乃事威猛。

威猛民不堪，举目视前阱。譬如汲浅井，不烦用修绠。

又如煮小鲜，不烦用牛鼎。鼎大火易燔，绠长势难整。

清静两言中，味之觉隽永。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。成化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。